Rozsudok Krajského súdu Nitra sp. zn. 25CoP/50/2014 z 23. 9. 2014
Rozsudok Krajského súdu Nitra z 23. septembra 2014, sp. zn. 25CoP/50/2014, ECLI:SK:KSNR:2014:4614200215.2
Súd: Krajský súd Nitra
Spisová značka: 25CoP/50/2014
ECLI: ECLI:SK:KSNR:2014:4614200215.2
Dátum vydania: 23. 9. 2014
Forma: Rozsudok

Text rozhodnutia
Súd: Krajský súd Nitra Spisová značka: 25CoP/50/2014 Identifikačné číslo súdneho spisu: 4614200215 Dátum vydania rozhodnutia: 24. 09. 2014 Meno a priezvisko sudcu, VSÚ: JUDr. Dušan Harbuta ECLI: ECLI:SK:KSNR:2014:4614200215.2 ROZSUDOK V MENE SLOVENSKEJ REPUBLIKY Krajský súd v Nitre, v senáte zloženom z predsedu senátu JUDr. Dušana Harbutu a členov senátu JUDr. Ingrid Doležajovej a JUDr. Márie Malíkovej, vo veci starostlivosti súdu o mal. M. W. Q., nar. XX. XX. XXXX, bytom u matky, zastúpenej kolíznym opatrovníkom - Úradom práce, sociálnych vecí a rodiny Topoľčany, dieťa rodičov: E. Q., nar. XX. XX. XXXX, bytom G., J. F. XXXX/XX a W. O., nar. XX. XX. XXXX, bytom Z., N. XXX, o zvýšenie výživného, na odvolanie matky proti rozsudku Okresného súdu Topoľčany zo dňa 26. 06. 2014 č.k. 9P/15/2014-86, takto r o z h o d o l : Odvolací súd napadnutý rozsudok súdu prvého stupňa p o t v r d z u j e. Žiaden z účastníkov nemá právo na náhradu trov odvolacieho konania. o d ô v o d n e n i e : Matka maloletého dieťaťa žiadala zvýšiť výživné na mal. M. W., 12-ročnú žiačku 6. ročníka, venujúcej sa hádzanej, spevokolu, hudobnej výchove, od 01. 01. 2014 zo sumy 90 eur na 250 eur mesačne. Otec dieťaťa súhlasil s návrhom iba čiastočne a bol ochotný prispievať na výživné sumou 110 eur. Súd prvého stupňa rozsudkom z 26. 06. 2014 takto rozhodol: „Súd z m e ň u j e rozsudok Okresného súdu Topoľčany sp.zn. 9P/787/2008 zo dňa 23.06.2009 tak, že z v y š u j e vyživovaciu povinnosť otca na maloletú M. W., nar. XX.XX.XXXX zo sumy 90,- eur na sumu 130,- eur mesačne, s účinnosťou od 01.02.2014. V ostatných častiach uvedený rozsudok zostáva nezmenený. Zameškané výživné za obdobie od 01.02.2014 do vyhlásenia rozsudku v celkovej sume 200,- eur je otec p o v i n n ý splácať v mesačných splátkach po 20,- eur, spolu s bežným výživným, pod následkom straty výhody splátok a exekúcie. Žiaden z účastníkov nemá právo na náhradu trov konania.“ Rozsudok odôvodnil tým, že od poslednej úpravy z roku 2009, vykonanej rozsudkom sp.zn. 9P/787/2008 z 23. 06. 2009 (zvýšenie zo sumy 1.500,-Sk určenej rozsudkom OS Partizánske sp.zn. 3C/53/2002 z 11. 12. 2002 na sumu 90 eur), došlo k podstatnej zmene pomerov na strane mal. dieťaťa - 2008 žiačka 1. ročníka, teraz 6. ročníka základnej školy, s aktivitami športovými a kultúrnymi, na strane matky - 2008 príjem 365,13 eura, teraz zvýšenie o 110,85 eura, na strane otca - 2008 príjem 875,13 eura, teraz zvýšenie o 201,56 eura. Žiadnemu z rodičov nepribudla vyživovacia povinnosť. Súd považoval zvýšenie výživného na mal. dieťa zo strany otca zo sumy 90 eur na 130 eur od 01. 02. 2014 za primerané a postačujúce pokrytie nákladov 13-ročného dieťaťa. Právne odôvodnil rozhodnutie ustanoveniami Zákona o rodine (zák. č. 36/2005 Z.z.) - § 78 ods. 1, 3, ako aj § 163 ods. 2 OSP. Proti rozsudku podala v zákonnej lehote odvolanie matka mal. dieťaťa. Domáhala sa jeho zmeny tak, že súd zvýši výživné na sumu 200 eur mesačne od 01. 01. 2014. Otcovi stúpol zárobok o 200 eur, avšak výživné bolo zvýšené iba o 40 eur. Podľa jej názoru došlo k zmene pomerov v zmysle § 78 ods. 1 Zákona o rodine. Kolízny opatrovník vo vyjadrení z 01. 08. 2014 odporúčal prehodnotiť rozsudok s poukazom na časový odstup od poslednej úpravy výživného a na nárast príjmu otca dieťaťa. Otec dieťaťa vo vyjadrení z 25. 08. 2014 navrhol rozsudok potvrdiť. Poukazoval na splácanie úveru na bývanie, náklady spojené s cestovaním do miesta zamestnania (Z.), ako aj na ubytovanie v ňom. Po odpočítaní nákladov mu zostáva na stravovanie, telefón a iné náklady 340 eur. Odvolací súd po prejednaní veci bez nariadenia odvolacieho pojednávania (§ 214 ods. 2 OSP) verejne vyhlásil rozsudok - pri splnení podmienok ustanovených v § 156 ods. 3 OSP - tak, že napadnutý rozsudok súdu prvého stupňa podľa § 219 ods. 1 OSP potvrdil. Odvolací súd dospel k záveru, že rozhodnutie je vo výroku vecne správne; preto sa podľa § 219 ods. 2 OSP v celom rozsahu stotožnil s odôvodnením napadnutého rozhodnutia. Niet sporu o tom, že pôvodná súdna úprava, týkajúca sa vyživovacej povinnosti otca, bola založená rozsudkom Okresného súdu Partizánske sp.zn. 3C/53/2002 z 11. 12. 2002, keď otec bol zaviazaný prispievať na výživu mal. dieťaťa 1.500,-Sk (v terajšej mene 49,79 eura). Neskôr došlo k zmene rozsudku, rozsudkom č.k. 9P/787/2008-36 z 23. 06. 2009 bola schválená rodičovská dohoda, ktorým sa zvýšilo výživné otca mal dieťaťa na sumu 90 eur mesačne od 01. 07. 2009, právoplatne dňa 26. 06. 2009. Odvtedy uplynuli - do podania návrhu matky o zvýšenie výživného (16. 01. 2014) - už viac ako 4 roky. Mal. Sofia Mária navštevuje 6. ročník základnej školy a venuje sa aktívne hádzanej, ako aj hudobnej výchove, spevokolu. Nesporne jej tak i vzhľadom k veku a záujmom vzrástli náklady na uspokojovanie jej životných potrieb. Pokiaľ ide o pomery rodičov - príjem matky sa zvýšil o 110 eur a príjem otca o 200 eur. Matka býva dosiaľ v spoločnej domácnosti v G. a pracuje ako zdravotná sestra. Otec trvalo býva v G., avšak pracuje v Z., s týždennou dochádzkou. Obaja rodičia splácajú úvery na bývanie. Súd prvého stupňa teda správne posudzoval pomery - ich zmenu porovnaním so stavom k rozhodnutiu o poslednej úprave s terajším stavom v zmysle § 78 ods. 1, 3 zák. č. 36/2005 Z.z. (Zákon o rodine). Zmena pomerov našla svoje právne vyjadrenie v zmene rozsudku súdu (Okresného súdu Topoľčany) sp.zn. 9P/787/2008 z 23. 06. 2009 v časti, týkajúcej sa výšky výživného. Posudzujúc všetky subjektívne a objektívne skutočnosti súd prvého stupňa správne zvýšil výživné otcovi na maloleté dieťa z 90 eur na 130 eur mesačne od 01. 02. 2014. Odvolací súd sa v plnom rozsahu stotožňuje s rozsudkom prvostupňového súdu a poukazuje na jeho odôvodnenie. Odvolací súd napadnutý rozsudok súdu prvého stupňa podľa § 219 ods. 1 OSP potvrdil. O trovách odvolacieho konania rozhodol podľa § 224 ods. 1 v spojení s § 146 ods. 1 písm. a/ OSP tak, že žiaden z účastníkov nemá právo na ich náhradu. Toto rozhodnutie bolo prijaté odvolacím senátom pomerom hlasov 3:0. Poučenie: Proti tomuto rozsudku odvolanie nie je prípustné.

Zdroj: KAUZIS.SK – https://www.kauzis.sk/judikatura/r/ECLI:SK:KSNR:2014:4614200215.2 (dáta aktuálne k 12. 11. 2026). Záväzné je znenie zverejnené súdom.




